Document ID: 32014R0097

NARIADENIE KOMISIE (EÚ) č. 97/2014
z 3. februára 2014,
ktorým sa mení príloha III k nariadeniu Európskeho parlamentu a Rady (ES) č. 110/2008 o definovaní, popise, prezentácii, označovaní a ochrane zemepisných označení liehovín
EURÓPSKA KOMISIA,
so zreteľom na Zmluvu o fungovaní Európskej únie,
so zreteľom na nariadenie Európskeho parlamentu a Rady (ES) č. 110/2008 z 15. januára 2008 o definovaní, popise, prezentácii, označovaní a ochrane zemepisných označení liehovín a o zrušení nariadenia (EHS) č. 1576/89 (1), a najmä na jeho článok 17 ods. 8,
keďže:
(1)
Asociación Nacional de Fabricantes de Alcoholes y Licores, guatemalský orgán zriadený v súlade s guatemalskými právnymi predpismi, podal žiadosť o zaregistrovanie liehoviny „Ron de Guatemala“ ako zemepisného označenia v prílohe III k nariadeniu (ES) č. 110/2008 v súlade s postupom stanoveným v článku 17 ods. 1 uvedeného nariadenia. „Ron de Guatemala“ je rum, ktorý sa tradične vyrába v Guatemale.
(2)
V zmysle článku 17 ods. 6 nariadenia (ES) č 110/2008 hlavné špecifikácie uvedené v technickej dokumentácii pre „Ron de Guatemala“ boli uverejnené v Úradnom vestníku Európskej únie (2) na účely námietkového konania.
(3)
V súlade s článkom 17 ods. 7 nariadenia (ES) č 110/2008 Francúzsko a niekoľkí francúzski výrobcovia rumu vzniesli námietky proti registrácii liehoviny „Ron de Guatemala“ ako zemepisného označenia z dôvodu, že špecifikácie výrobku a definícia rumu podľa guatemalských právnych predpisov, na ktoré sa odvoláva technická dokumentácia, by neboli v súlade s definíciou rumu, tak ako je vymedzená v kategórii 1 prílohy II k uvedenému nariadeniu, ani s ďalšími požiadavkami uvedeného nariadenia, najmä pokiaľ ide o zákaz používania dochucovadiel, farbív a sladidiel pri výrobe rumu, o pravidlá týkajúce sa používania surovín, kvality pridávanej vody a označenia veku pri opise, prezentácii a označovaní výrobku.
(4)
Žiadosť o zaregistrovanie liehoviny „Ron de Guatemala“ obsahuje podrobný opis výrobku, ktorý je v súlade s definíciou rumu, tak ako je vymedzená v kategórii 1 prílohy II k nariadeniu (ES) č 110/2008 a s ďalšími požiadavkami uvedeného nariadenia. Z tohto opisu vyplýva, že pravidlá týkajúce sa výroby, ktoré sa vzťahujú na „Ron de Guatemala“, sú prísnejšie než pravidlá, ktoré sa vzťahujú na štandardný rum vyrábaný v tejto krajine.
(5)
Žiadosť o zaregistrovanie liehoviny „Ron de Guatemala“ ako zemepisného označenia spĺňa podmienky stanovené v článku 17 nariadenia (ES) č. 110/2008. Komisia sa domnieva, že v súlade so špecifikáciami v technickej dokumentácii výrobok spĺňa príslušné požiadavky stanovené v právnych predpisoch Únie.
(6)
Na základe vyššie uvedených skutočností sa Komisia domnieva, že dôvody uvedené v námietke proti zaregistrovaniu zemepisného označenia „Ron de Guatemala“ v prílohe III k nariadeniu (ES) č. 110/2008, týkajúce sa nesplnenia podmienok stanovených v uvedenom nariadení, nie sú podložené.
(7)
Názov „Ron de Guatemala“ by sa mal zaregistrovať ako zemepisné označenie v prílohe III k nariadeniu (ES) č. 110/2008.
(8)
Nariadenie (ES) č. 110/2008 by sa preto malo zodpovedajúcim spôsobom zmeniť.
(9)
Opatrenia stanovené v tomto nariadení sú v súlade so stanoviskom Výboru pre liehoviny,
PRIJALA TOTO NARIADENIE:
Článok 1
V prílohe III k nariadeniu (ES) č. 110/2008 sa v kategórii výrobku „1. Rum“ dopĺňa tento zápis:
„Ron de Guatemala
Guatemala“
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 3. februára 2014

Labels: 3
18
17